BLA ร่วง 5.71% โบรกฯ มองงบ H2/60 ไม่สดใสหลัง BBL จับมือ AIA ขายประกัน แนะ “ชะลอลงทุน”
BLA ร่วง 5.71% หลัง BBL จับมือ AIA ขายประกัน โบรกฯ มองงบ H2/60 ไม่สดใสแนะ "ชะลอลงทุน" ณ เวลา 10.34 น. ราคาอยู่ที่ 41.25 บาท ลบ 2.50 บาท หรือ 5.71% สูงสุดที่ 41.75 บาท ต่ำสุดที่ 39.75 บาท มูลค่าซื้อขายที่ 274.73 ล้านบาท
16 ต.ค. 2560

ผู้สื่อข่าวรายงานว่า ราคาหุ้นบริษัท กรุงเทพประกันชีวิต จำกัด (มหาชน) หรือ BLA ณ เวลา 10.34 น. ราคาอยู่ที่ 41.25 บาท ลบ 2.50 บาท หรือ 5.71% สูงสุดที่ 41.75 บาท ต่ำสุดที่ 39.75 บาท มูลค่าซื้อขายที่ 274.73 ล้านบาท ขณะที่ดัชนีตลาดหุ้นไทยโดยรวมบวก 0.49%

 
ด้าน บล.ฟินันเซีย ไซรัส ระบุในบทวิเคราะห์ฯ ประเมินผลกระทบต่อ BLA ภายหลังธนาคารกรุงเทพ จำกัด (มหาชน) หรือ BBL เซ็นสัญญาเป็นพันธมิตรกับ AIA ในการขายประกันชีวิต ซึ่งเบื้องต้นทำให้ BLA ไม่สามารถขาย Whole-life insurance ซึ่งมีสัดส่วนการขายราว 20% ของเบี้ยประกันชีวิตปีแรก ผ่าน BBL ได้อีกต่อไป แต่ยังคงเหลือ Endowment และ Credit life
ทั้งนี้ ในกรณี Base-case คาดจะกระทบประมาณการกำไรปี 2561 ราว 25% และกรณี Worse-case คาดกระทบราว 63% เชื่อว่าหลายประเด็นนอกจากความกังวลด้านผลประกอบการจะกดดันราคาหุ้นจนกว่าจะเห็นความชัดเจน ซึ่งมองว่า BLA น่าจะเสียเปรียบในการเข้าถึงลูกค้าของ BBL หลังจากนี้
อย่างไรก็ตาม ประกอบกับผลประกอบการครึ่งหลังปี 60 ที่มองว่าไม่สดใสอยู่แล้ว จึงปรับลดคำแนะนำจาก “ถือ” เป็น “ชะลอการลงทุน” ราคาเป้าหมายปี 2561 กรณี Base case อยู่ที่ 37 บาท